Zagreb, 27. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ervina Vičevića, općinskog načelnika Općine Selnica, za davanjem mišljenja Povjerenstva**,na 8. sjednici, održanoj 27. travnja 2018. g., daje sljedeće

**MIŠLJENJE**

**I. Na temelju članka 12. ZSSI-a dužnosnik Ervin Vičević može istovremeno uz profesionalno obnašanje dužnosti općinskog načelnika Općine Selnica obavljati dužnost člana Županijske skupštine Međimurske županije i njezinih radnih tijela.**

**II. Na temelju članka 13. stavka 1. ZSSI-a dužnosnik Ervin Vičević ne može istovremeno uz primanje plaće za obnašanje dužnosti** **općinskog načelnika Općine Selnica primati naknadu kao član Županijske skupštine Međimurske županije i njezinih radnih tijela.**

Obrazloženje

Zahtjev za davanjem mišljenja Povjerenstva podnio je dužnosnik Ervin Vičević, općinski načelnik Općine Selnica. U knjigama ulazne pošte zahtjev je zaprimljen dana 25. travnja 2018.g. pod poslovnim brojem 711-U-1391-M-58/18-01-5, povodom kojeg se vodi predmet broj M-58/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Ervin Vičević, povodom obnašanja dužnosti zamjenika općinskog načelnika Općine Selnica, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni, u slučaju dvojbe je li neko ponašanje u skladu s načelima javnih dužnosti, zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu u bitnome navodi da profesionalno obnaša dužnost zamjenika općinskog načelnika Općine Selnica te je istovremeno član Županijske skupštine Međimurske županije i dva županijska odbora. Dužnosnik od Povjerenstva traži mišljenje može li za članstvo u Županijskoj skupštini i odborima primati naknadu.

Člankom 4. stavkom 1. ZSSI-a propisano je da se plaćom dužnosnika u smislu toga Zakona smatra svaki novčani primitak za obnašanje javne dužnosti, osim naknade putnih i drugih troškova.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, **ne smiju primati drugu plaću ni naknadu za obnašanje druge javne dužnosti osim ako je zakonom drugačije propisano.**

Člankom 13. stavkom 1. ZSSI propisano je da dužnosnici za vrijeme obnašanja javne dužnosti na koju su izabrani, odnosno imenovani, ne smiju obnašati drugu javnu dužnost, osim ako je zakonom drugačije propisano.

Člankom 31. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17.) propisano je da član predstavničkog tijela dužnost obnaša počasno i za to ne prima plaću, već ima pravo na naknadu u skladu s odlukom predstavničkog tijela.

Člankom 89. Zakona o lokalnim izborima („Narodne novine“ broj 144/12. i 121./16.) propisane su nespojive dužnosti za općinske načelnike, gradonačelnike, župane i njihove zamjenike. Stavkom 1. navedenog članka propisano je da općinski načelnik, gradonačelnik, župan i njihovi zamjenici ne mogu biti članovi predstavničkog tijela jedinice lokalne samouprave, međutim nije propisna zabrana da navedeni dužnosnici budu članovi predstavničkog tijela jedinice područne (regionalne) samouprave, u konkretnom slučaju Međimurske županije. Također, navedenom odredbom Zakona obnašanje dužnosti člana radnog tijela županijske skupštine nije propisano kao nespojiva dužnost za općinske načelnike i njihove zamjenike.

Povjerenstvo stoga tumači da Zakon o lokalnim izborima predstavlja poseban Zakon kojim je dopušteno istovremeno obnašanja dužnosti općinskog načelnika i dužnosti člana predstavničkog tijela jedinice područne (regionalne) samouprave i njegovih radnih tijela te stoga u konkretnom slučaju ne dolazi do primjene zabrana iz članka 13. stavka 1. ZSSI-a.

Slijedom navedenoga, nema zapreke da dužnosnik Ervin Vičević istovremeno uz obnašanje dužnosti zamjenika općinskog načelnika Općine Selnica obnaša dužnost člana Županijske skupštine Međimurske županije te dužnost člana odbora Županijske skupštine Međimurske županije.

Uvidom u izvješće o imovinskom stanju koje je dužnosnik Ervin Vičević podnio Povjerenstvu dana 27. lipnja 2017.g. povodom ponovnog izbora na dužnost općinskog načelnika Općine Selnica utvrđeno je dužnosnik Ervin Vičević navedenu dužnost obnaša profesionalno te za obnašanje iste prima plaću.

Povjerenstvo obrazlaže da je Zakonom o lokalnoj i područnoj (regionalnoj) samoupravi načelno priznato pravo na naknadu za članove predstavničkih tijela jedinica lokalne i područne (regionalne) samouprave, međutim isti Zakon ne sadrži izričitu odredbu kojom bi pravo na naknadu bilo priznato i onim članovima predstavničkog tijela koji ujedno primaju plaću za obnašanje neke od javnih dužnosti propisanih člankom 3. ZSSI-a. Navedeni Zakon također ne sadrži odredbe kojima bi članovima radnih tijela županijskih skupština bilo priznato pravo na naknadu za rad u istima.

Slijedom navedenoga, ne postoji izričita zakonska odredba kojom bi bila derogirana zabrana iz članka 12. ZSSI-a, odnosno kojom bilo dopušteno istovremeno primanje plaće za obnašanje dužnosti općinskog načelnika i naknade za obnašanje dužnosti člana županijske skupštine i njezinih odbora.

Slijedom navedenog, dužnosnik Ervin Vičević ne može istovremeno uz primanje plaće za obnašanje dužnosti općinskog načelnika Općine Selnica, primati naknadu za obnašanje dužnosti člana Županijske skupštine Međimurske županije i njezinih odbora.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Ervin Vičević, elektronička dostava
2. Objava na internetskoj stranici Povjerenstva
3. Pismohrana